Az Inter döcögős játékkal is simán verte a sereghajtót DIGI Sport HD
Az Inter döcögős játékkal is simán verte a sereghajtót
Az Inter együttese nem túl meggyőző futballt bemutatva múlta felül hazai pályán a már régen kiesett Chievót, a Serie A 36. fordulójának záró összecsapásán. A milánóiak ezzel visszavették a harmadik helyet az Atalantától.
A két gárda közül csak Luciano Spalletti legényei számára volt tétje az Inter és a Chievo hétfő esti randevújának. A kék-feketék ugyanis a dobogó legalsó fokáért küzdenek, míg a veronaiak már több fordulóval ezelőtt matematikailag is elestek élvonalbeli tagságuk meghosszabbításának lehetőségétől.
Ha valaki csak a statisztikákat nézi, azt láthatja, hogy a hazaiak elképesztő fölényben fociztak, de ez nem teljesen állja meg a helyét. Az Inter valóban jobb volt riválisánál a játék szinte minden elemében, ám nem igazán tudta – és látszólag nem is akarta - huzamosabb ideig a kapujához szegezni a sárga dresszes alakulatot. A vezetést így is megszerezték a hazaiak, még a szünet előtt: a látogatók többszöri kísérlet után sem tudtak felszabadítani, a labda Matteo Politano elé került, ő pedig a kapufa segítségével a bal alsóba lőtt a 39. minutumban.
A fordulás után sem változott sokat a játék képe: a Chievo teljesen veszélytelen volt, míg Mauro Icardiék nem vitték túlzásba erőfeszítéseiket a második döfés beviteléért. A 64. percben Ivan Perisic azért eltalálta a kapufát, a 76. minutumban pedig emberelőnybe kerültek a pályaválasztók: Nicola Rigoni kapta meg második sárga lapját, így idő előtt mehetett zuhanyozni.
Ez persze végérvényesen megpecsételte a meccs sorsát, és az Inter ezt követően rákapcsolt, hogy az utolsó negyedórában azért mutasson valamit drukkereinek. A hajrában több helyzetet is láthatott a nagyérdemű, sőt, a 86. minutumban egy újabb találatot is: Cédrid Soares kapufáról kipattanó bombáját Perisic szelídítette meg, majd higgadtan a jobb alsóba helyezte a játékszert. Az Inter így 2-0-ra diadalmaskodott, és visszavette a harmadik pozíciót a szombat délután óta bronzérmes helyen tanyázó Atalantától.
Megtekintések száma: 260 2019-05-13 23:13:37